Baba dood by Pta-kleuterskool | Maroela Media
'n Gesin van Pretoria is in rou gedompel nadat hul 19 weke oue baba vroeër vandeesmaand by 'n kleuterskool in Pretoria oorlede is.
Rensche Nagel, hoof van die Kleinmensies-kleuterskool in Pretoria-Oos, sê sy en haar personeel is ook "stukkend en getraumatiseerd" deur die voorval.
Nagel het aan Maroela Media gesê dit is die eerste van dié soort gevalle wat sy in haar 32 jaar in dié bedryf beleef het.
Personeel het glo vroeër die noodlottige dag, omstreeks 11:15, vir die klein seuntjie bottel gegee.
"Een van my personeellede het hom op haar skoot gehou en vir hom melk gegee, en nié in 'n motorstoeltjie soos berig word nie. Ons het hom sowat twee uur later gaan neerlê, en hy het geslaap," sê Nagel.
Een van die personeellede het haar omstreeks 13:40 geroep toe sy gaan kyk of hy nog slaap.
"Sy het geskree en gesê ek moet kom kyk; daar is groot fout. Ek het hom opgetel, en hom omgekeer en geskud omdat ek gedink het hy verstik. Ons het nie eens vir die ambulans gewag nie, ons het net dadelik in die motor gespring en na Kloof-hospitaal toe gejaag."
Nagel sê sy het die seuntjie se ma op pad na die hospitaal gebel.
"Die dokters het ons onmiddellik gehelp; hulle was baie behulpsaam. Sy ma is later by die teater in, maar hy is oorlede. Ek is so seer en so kwaad. Dit is ongelooflik hartseer," sê sy.
Sy sê die dokters het intussen gesê die seuntjie se dood is 'n "frats".
"Ek was histeries, maar die dokters het gesê daar is niks wat ons kon doen nie. Ons het alles gedoen wat ons kon deur hospitaal toe te jaag met hom. Die dokter sê babatjies het soms 'n wind, en dan stoot die melk op as gevolg van daardie wind, maar hy gooi nie op nie, want hy asem die melk weer terug in. Dit is hoe dié seuntjie ook oorlede is.
"Ek is so stukkend. Ek is elke dag van 06:00 tot 18:00 hier, en só iets jaag mens. Daar was geen nalatigheid nie. Maar dis nie regverdig dat ek dit moes sien en beleef nie. Ek wens vir geen mens so iets toe nie, en ek hoop en bid dat God vir die mamma kan vrede gee."
Kapt. Dave Miller, woordvoerder van die polisie, het gesê 'n dossier is by Brooklyn-polisiekantoor geopen, en is intussen na die Garsfontein-polisiekantoor oorgedra.
Hierdie is vreeslik hartseer, ek sal iets oorkom as dit ek was.
Ek kry arme Jakes se mamma so jammer, sy is so goeie vrou en nog n beter mamma vir hom gewees….
Rus in Vrede seun.
My hart is so seer om dit te moet lees. Die trauma wat hiermee gepaard gaan is onbeskryflik. Sterkte eerstens aan die ouers en ook aan die personeel.
Sjoe dit is ongelooflik hartseer, sjoe dit is vreeslik xxx jammer kleinman en gesin xxx
Ai dis so hartseer. Albei my seuns was by Rensche, dis so pragtige skool met mooi mense wat ń hart het vir kinders. My hart gaan uit na julle almal. Rus sag klein mensie…